**Mă-ntorc...**

*Intel1anima*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sunt fiul tău rătăcitor, lumină,

și-mi strigă sângele ca o sirenă:

„Mi-e dor de-acasă!”

Mă-ntorc la tine cu brațele întinse.

Primește-mă înapoi,

așa cum sunt acum:

pe coapse-mi șiroiesc

râuri de sare,

rămășițe ale tumultului

de lacrimi,

furtuni îmi joacă în părul rebel,

iar fulgere albastre curg prin vene.

Și timpul,

și drumurile toate

m-au amăgit cu doruri multe,

cu primăveri ce n-au venit,

cu o iubire care-avea aripi de ceară

și-a nins cenușă peste sufletu-nsetat.

Primește-mă

până ce amurgul

nu se închide ca o imensă pleoapă

peste curcubeul care încă leagănă

în privirile mele

inorogul alb

mult visat

din copilăria mea.

Primește-mă, lumină!

Mă-ntorc la tine,

eu, fiul tău rătăcitor,

și vreau să îți aprind altare

din versul meu albastru

ce singur a rămas întreg.

Îmi strigă sângele ca o sirenă:

„Mi-e dor de-acasă!”.